
Ökológiai lábnyom és eredetvédelem a borágazatban

Dolgozatom célkitűzése az ökológiai gazdálkodás, valamint az eredetvédelmi rendszer bemutatásán keresztül az egyes borok természetes ízvilágát is adó ökológiai gazdálkodás létjogosultságára felhívni a figyelmet. Dolgozatomban vizsgáltam azt, hogy a Tokaji borvidéken miként valósul meg az ökológiai gazdálkodásra való áttérés, milyen trendek figyelhetők meg, tekintettel arra, hogy az ökológiai lábnyom növekedése globális szintű probléma és a lábnyom nagyságához jelenleg az agrárágazat és azon belül a szőlészet és a borászat is nagy mértékben hozzájárul.
A Tokaji borvidéken megfigyelhető az a tendencia, hogy a szőlészek és a borászok egyre többet igyekeznek tenni a környezet védelméért és az egészséges termékek létrehozásáért. Egyre növekszik az ökológiai gazdálkodás alá vont szőlőterületek mérete, mellyel természetesen adódik, hogy a szintetikus vegyszerek használata csökkenő tendenciát mutat.
A termelők érdeke az is, hogy termékük megfelelő piacot találjon. A jelenleg egyre erősödő tudatos fogyasztói piac igényli a környezettudatos termékek megjelenését. Ahhoz, hogy a termelők ennek meg tudjanak felelni, illetve, hogy tudatos gazdaként, akár a szőlészetben, akár a borászatban bio eljárásokat alkalmaznak, azzal is hozzájárulnak környezetünk védelméhez.
Álláspontom szerint, a mezőgazdasági szereplők még nem eléggé felkészültek és nincs elegendő forrásuk a szőlőterületek organikusra művelésre való áttérésére. Egy teljesen új szőlő, bor- kezelési rendszerre átállást megfelelő ismeretanyag hiányában nehezen lehet megvalósítani. A mezőgazdasági szereplők képzése és támogatása kiemelt figyelmet kell, hogy kapjon, tekintettel arra, hogy az Európai Unió Zöld megállapodása alapján, 8 év múlva a tagállamok mezőgazdasági területeinek 25%-át organikus módon kell megművelni.



